ผูกค่าเงินรับเออีซี
ธปท.ระบุหลังเข้าร่วมประชาคมอาเซียนในอีก 3 ปีข้างหน้าไม่ใช้เงินสกุลเดียว แต่จะกำหนดอัตราแลกเปลี่ยนให้สัมพันธ์กัน
7 ก.ค. 2555

ธปท.ระบุหลังเข้าร่วมประชาคมอาเซียนในอีก 3 ปีข้างหน้าไม่ใช้เงินสกุลเดียว แต่จะกำหนดอัตราแลกเปลี่ยนให้สัมพันธ์กัน
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวถึงทิศทางประเทศไทยในประชาคมเศรษฐกิจอาเซียน (เออีซี) ว่า แม้ปัจจุบันประเทศในอาเซียนทั้งหมดยังใช้สกุลเงินที่ต่างกัน แต่หากมีการกำหนดอัตราแลกเปลี่ยนที่สร้างความสัมพันธ์ระหว่างสกุลเงินและความสัมพันธ์ของสกุลเงินเป็นไปโดยไม่มีการบิดเบือน ก็จะทำให้สกุลเงินต่างๆ สามารถใช้ร่วมกันได้
“เช่น พม่าใช้เงินจ๊าด ไทยใช้เงินบาท ล่าสุดพม่ากำหนดมูลค่าเงินที่ 800 จ๊าด เท่ากับ 1 เหรียญสหรัฐ ขณะที่ 1 เหรียญสหรัฐ เท่ากับ 30 บาทไทย เพราะฉะนั้น 800 จ๊าด ก็จะเท่ากับ 30 บาท” ผู้ว่าการ ธปท. กล่าว
เมื่อกำหนดเช่นนี้แล้วก็ถือว่ามีความสัมพันธ์กันระหว่างสกุลเงินจ๊าดและบาท นักธุรกิจก็สามารถใช้อัตราแลกเปลี่ยนนี้ในการค้าขายได้ และถ้าต่างฝ่ายต่างมีความสัมพันธ์ที่น่าเชื่อถือ สกุลเงินนี้ก็เอื้อต่อการแลกเปลี่ยนสินค้าและทำธุรกรรมต่างๆ
นายประสาร กล่าวว่า สิ่งดีที่สุดสำหรับการเตรียมตัวเข้าสู่เออีซีก็คือ ธนาคารกลางของแต่ละประเทศควรจะได้พัฒนาบุคลากรร่วมกัน และเปิดโอกาสให้บุคลากรของแต่ละฝ่ายได้แลกเปลี่ยนประสบการณ์ระหว่างกัน
ธปท.มีแนวคิดที่จะดำเนินการสร้างความร่วมมือกับธนาคารกลางของประเทศเพื่อนบ้าน โดยจะจัดให้มีหลักสูตรการอบรมรวม 5 หมวด การอบรมในแต่ละหมวดจะจัดอบรมในประเทศเพื่อนบ้านทั้งหมด